CELEX: 32018D0013
Language: hr
Date: 2017-12-18 00:00:00
Title: Odluka Vijeća (EU) 2018/13 od 18. prosinca 2017. o stajalištu koje treba zauzeti u ime Europske unije u okviru Vijeća za stabilizaciju i pridruživanje EU-Srbija o sudjelovanju Srbije u svojstvu promatrača u radu Agencije Europske unije za temeljna prava i odgovarajućim modalitetima, u okviru Uredbe (EZ) br. 168/2007

9.1.2018   
            
            
               HR
            
            
               Službeni list Europske unije
            
            
               L 4/5
            
         ODLUKA VIJEĆA (EU) 2018/13
   od 18. prosinca 2017.
   o stajalištu koje treba zauzeti u ime Europske unije u okviru Vijeća za stabilizaciju i pridruživanje EU-Srbija o sudjelovanju Srbije u svojstvu promatrača u radu Agencije Europske unije za temeljna prava i odgovarajućim modalitetima, u okviru Uredbe (EZ) br. 168/2007
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 352. u vezi s člankom 218. stavkom 9.,
   uzimajući u obzir prijedlog Europske komisije,
   budući da:
   
               (1)
            
            
               Europsko vijeće u Luxembourgu u prosincu 1997. predvidjelo je sudjelovanje u radu agencija Unije kao način za unapređenje pretpristupne strategije. U zaključcima tog Europskog vijeća navodi se da će se o agencijama Unije „u kojima će moći sudjelovati države podnositeljice zahtjeva za članstvo odlučivati za svaki pojedini slučaj”.
            
         
               (2)
            
            
               Uredbom Vijeća (EZ) br. 168/2007 (1) predviđa se da Agencija Europske unije za temeljna prava („Agencija”) treba biti otvorena za sudjelovanje zemalja kandidatkinja u svojstvu promatrača.
            
         
               (3)
            
            
               Srbija ima iste namjere i ciljeve kao i Agencija te se slaže s opsegom i opisom zadaće Agencije kako je predviđeno Uredbom (EZ) br. 168/2007.
            
         
               (4)
            
            
               Konačni je cilj Srbije postati članica Europske unije te će joj sudjelovanje u radu Agencije pomoći da ostvari taj cilj,
            
         DONIJELO JE OVU ODLUKU:
   Jedini članak
   Stajalište koje treba zauzeti u ime Europske unije u okviru Vijeća za stabilizaciju i pridruživanje EU-Srbija o sudjelovanju Srbije u svojstvu promatrača u radu Agencije Europske unije za temeljna prava i odgovarajućim modalitetima, u okviru Uredbe (EZ) br. 168/2007, temelji se na nacrtu odluke Vijeća za stabilizaciju i pridruživanje EU-Srbija koji je priložen ovoj Odluci.
   
      Sastavljeno u Bruxellesu 18. prosinca 2017.
      
         
            Za Vijeće
         
         
            Predsjednica
         
         K. SIMSON
      
   
   
      (1)  Uredba Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (SL L 53, 22.2.2007., str. 1.).
   
      NACRT
      ODLUKA br. …/2016 VIJEĆA ZA STABILIZACIJU I PRIDRUŽIVANJE EU-SRBIJA
      od …
      o sudjelovanju Srbije u svojstvu promatrača u radu Agencije Europske unije za temeljna prava i odgovarajućim modalitetima, u okviru Uredbe Vijeća (EZ) br. 168/2007
      VIJEĆE ZA STABILIZACIJU I PRIDRUŽIVANJE EU-SRBIJA,
      uzimajući u obzir Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane (1),
      uzimajući u obzir Uredbu Vijeća (EZ) br. 168/2007. od 15. veljače 2007. o osnivanju Agencije Europske unije za temeljna prava (2), a posebno njezin članak 28.,
      budući da:
      
                  (1)
               
               
                  Europsko vijeće u Luxembourgu u prosincu 1997. predvidjelo je sudjelovanje u radu agencija Unije kao način za unaprjeđenje pretpristupne strategije. U zaključcima tog Europskog vijeća navodi se da će se o agencijama „u kojima će moći sudjelovati države podnositeljice zahtjeva za članstvo odlučivati za svaki pojedini slučaj”.
               
            
                  (2)
               
               
                  Srbija ima iste namjere i ciljeve kao i Agencija Europske unije za temeljna prava („Agencija”) te se slaže se s opsegom i opisom zadaća Agencije, kako je predviđeno Uredbom (EZ) br. 168/2007.
               
            
                  (3)
               
               
                  Primjereno je da se Agencija bavi pitanjima temeljnih prava unutar područja primjene iz članka 3. stavka 1. Uredbe (EZ) br. 168/2007 u Srbiji u mjeri potrebnoj za postupno usklađivanje s pravom Unije.
               
            
                  (4)
               
               
                  Srbiji bi stoga trebalo dopustiti da sudjeluje u svojstvu promatrača u radu Agencije i utvrditi modalitete tog sudjelovanja, uključujući odredbe povezane sa sudjelovanjem u inicijativama koje poduzima Agencija, s financijskim doprinosom i osobljem.
               
            
                  (5)
               
               
                  U skladu s člankom 12. stavkom 2. točkom (a) i člankom 82. stavkom 3. točkom (a) Uvjeta zaposlenja ostalih službenika Europske unije, utvrđenih Uredbom Vijeća (EEZ, Euratom, EZUČ) br. 259/68 (3), ravnatelj Agencije iznimno može odobriti zapošljavanje državljana Srbije koji uživaju sva građanska prava,
               
            DONIJELO JE ODLUKU:
      Članak 1.
      Srbija kao zemlja kandidatkinja sudjeluje u svojstvu promatrača u radu Agencije Europske unije za temeljna prava osnovane Uredbom (EZ) br. 168/2007.
      Članak 2.
      1.   Agencija se može baviti pitanjima temeljnih prava unutar područja primjene iz članka 3. stavka 1. Uredbe (EZ) br. 168/2007 u Srbiji u mjeri potrebnoj za postupno usklađivanje s pravom Unije.
      2.   U tu svrhu Agencija u Srbiji može obavljati zadaće utvrđene u člancima 4. i 5. Uredbe (EZ) br. 168/2007.
      Članak 3.
      Srbija financijski doprinosi aktivnostima Agencije iz članka 4. Uredbe (EZ) br. 168/2007 u skladu s Prilogom ovoj Odluci.
      Članak 4.
      1.   Srbija imenuje osobe koje ispunjavaju kriterije predviđene člankom 12. stavkom 1. Uredbe (EZ) br. 168/2007 za promatrača i zamjenika promatrača. Oni mogu sudjelovati u radu Upravnog odbora ravnopravno s članovima i zamjenicima članova koje su imenovale države članice, no bez prava glasa.
      2.   Srbija imenuje državnog službenika za nacionalnog časnika za vezu, kao što je navedeno u članku 8. stavku 1. Uredbe (EZ) br. 168/2007.
      3.   Srbija u roku od četiri mjeseca od stupanja na snagu ove Odluke obavješćuje Europsku komisiju o imenima, kvalifikacijama i podacima za kontakt osoba iz stavaka 1. i 2.
      Članak 5.
      Podaci koji se dostavljaju Agenciji ili koje ona šalje mogu se objavljivati i učiniti dostupnim javnosti ako je za povjerljive podatke u Srbiji osiguran jednak stupanj zaštite kao i u Uniji.
      Članak 6.
      Agencija ima u Srbiji pravnu sposobnost istovjetnu onoj koja se priznaje pravnim subjektima prema zakonodavstvu Srbije.
      Članak 7.
      Kako bi Agencija i njezino osoblje mogli izvršavati svoje zadaće, Srbija im dodjeljuje povlastice i imunitete koji su jednaki onima utvrđenim u člancima od 1. do 4., 5., 6., od 10. do 13., 15., 17. i 18. Protokola br. 7 o povlasticama i imunitetima Europske unije, koji je priložen Ugovoru o Europskoj uniji i Ugovoru o funkcioniranju Europske unije.
      Članak 8.
      Stranke poduzimaju sve opće ili posebne mjere potrebne za ispunjavanje svojih obveza na temelju ove Odluke i priopćuju ih Vijeću za stabilizaciju i pridruživanje.
      Članak 9.
      Ova Odluka stupa na snagu prvog dana drugog mjeseca koji slijedi nakon datuma njezina donošenja.
      
         Sastavljeno u …
         
            
               Za Vijeće za stabilizaciju i pridruživanje EU-Srbija
            
            
               Predsjednik
            
         
      
      
         (1)  SL L 278, 18.10.2013., str. 16.
      
      
         (2)  SL L 53, 22.2.2007., str. 1.
      
      
         (3)  SL L 56, 4.3.1968., str. 1.
      
   
   
      PRILOG
      FINANCIJSKI DOPRINOS SRBIJE AGENCIJI EUROPSKE UNIJE ZA TEMELJNA PRAVA
      
               
                  1.
               
               
                  Financijski doprinos koji Srbija treba uplatiti u opći proračun Europske unije za sudjelovanje u radu Agencije Europske unije za temeljna prava („Agencija”), kao što je utvrđeno u točki 2., predstavlja cjelokupni trošak njezina sudjelovanja u Agenciji tijekom prve tri godine. Od četvrte godine iznosi će se odrediti u skladu s točkom 6.
               
            
               
                  2.
               
               
                  Financijski doprinos koji Srbija treba uplatiti u proračun Unije za prve tri godine iznosi kako slijedi:
                  
                              Godina 1.
                           
                           
                              180 000  EUR
                           
                        
                              Godina 2.
                           
                           
                              183 000  EUR
                           
                        
                              Godina 3.
                           
                           
                              186 000  EUR
                           
                        
            
               
                  3.
               
               
                  Moguća financijska potpora iz programa pomoći Unije dogovorit će se zasebno, u skladu s odgovarajućim programom Unije.
               
            
               
                  4.
               
               
                  Doprinosom Srbije upravljat će se u skladu s Financijskom uredbom (1) koja se primjenjuje na opći proračun Unije.
               
            
               
                  5.
               
               
                  Putne troškove te troškove boravka predstavnika i stručnjaka iz Srbije za sudjelovanje u radu Agencije i na sastancima povezanima s provedbom programa rada Agencije nadoknađuje Agencija na istoj osnovi i u skladu s postupcima koji su trenutačno na snazi za države članice Unije.
               
            
               
                  6.
               
               
                  Nakon stupanja na snagu ove Odluke i na početku svake sljedeće godine Komisija će Srbiji uputiti zahtjev za uplatu sredstava u visini njezina doprinosa Agenciji na temelju ove Odluke. Za prvu kalendarsku godinu svojeg sudjelovanja Srbija će platiti doprinos izračunan od datuma početka sudjelovanja do kraja godine prema načelu razmjernosti (pro rata). Doprinos za sljedeće godine bit će u skladu s tablicom u točki 2.ovog Priloga. Od četvrte godine doprinos će biti prilagođen u kontekstu povećanja ili smanjenja subvencije Agencije kako bi se očuvala analogija između doprinosa Srbije i proračuna Agencije za EU-28. Doprinos se može preispitati i u narednim financijskim godinama na temelju najnovijih statističkih podataka koje objavljuje Statistički ured Europske unije (Eurostat).
               
            
               
                  7.
               
               
                  Taj doprinos iskazuje se u eurima i uplaćuje na eurski bankovni račun Komisije.
               
            
               
                  8.
               
               
                  Srbija će svoj doprinos plaćati na temelju zahtjeva za uplatu sredstava i to u roku od 30 dana nakon što je Komisija uputila zahtjev za uplatu sredstava.
               
            
               
                  9.
               
               
                  Za svako kašnjenje u plaćanju doprinosa Srbiji se obračunavaju zatezne kamate na iznos dugovanja od datuma dospijeća. Kamatna stopa jednaka je kamatnoj stopi koju na datum dospijeća za svoje poslovanje u eurima primjenjuje Europska središnja banka, uvećanoj za 1,5 postotna boda.
               
            
         (1)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).